Flugvél Icelandair , sem var á leið frá Keflavík til Boston , var snúið við um hálftíma eftir flugtak . Í samtali við mbl.is segir Ásdís Ýr Pétursdóttir , upplýsingafulltrúi Icelandair , að vélin hafi lent heilu og höldnu á Keflavíkurflugvelli um klukkan 18:20 . Tæknibilun kom upp í svokölluðum jafnþrýstibúnaði vélarinnar , sem stýrir loftþrýstingi . Ekki kom þó til þess að loftþrýstingur félli , en Ásdís segir að ákveðið hafi verið að snúa vélinni við í öryggisskyni , í samræmi við verklag . Skamman tíma tók að gera við vélina , en þegar blaðamaður náði tali af Ásdísi , um klukkan 21:06 , var vélin við það að fara í loftið á ný .